惜日
作者：王安石
朝代：宋

paragraphs: 白日照四方，當在中天留。
春風地上行，當與時周遊。
和氣所披拂，槁乾却濕柔。
愛欲傳萬物，勢難停一州。
棲棲孔子者，惜日此之由。
不能使此邦，利澤施諸侯。
豈若駕以行，使我遇者稠。
當時三千人，齊宋楚陳周。
小者傳吾粗，大能傳奧幽。
道散學以聖，衆源乃常流。
吾初如匏瓜，彼亦孰知丘。
唯士欲自達，窮通非外求。
豈必相天子，乃能經九疇。
行雖耻强勉，閉戶非良謀。